एंबुलेस वाले ने 8 हजार मांगे, पैसे नहीं थे तो बस से गया; पश्चिम बंगाल की घटना
West Bengal Heartbreaking Incident; Man Carries Son's Body In Bag Due To Inability To Pay Ambulance Fare. पश्चिम बंगाल से हैरान कर देने वाली घटना सामने आई है। यहां रविवार को रायगंज के अस्पताल से एक व्यक्ति अपने पांच महीने के बच्चे के शव को बैग में रख कर घर ले गया,
पश्चिम बंगाल का उत्तरी दिनाजपुर जिला। 22 दिन पहले यहां एक दलित लड़की की लाश सड़क पर घसीटते पुलिस वालों का वीडियो सामने आया था। यह जगह एक बार फिर चर्चा में है।
दरअसल, यहां के रायगंज सरकारी अस्पताल में 5 महीने के बच्चे की इलाज के दौरान मौत हो गई। पिता असीम देवशर्मा को डेड बॉडी 90 किलोमीटर दूर अपने गांव डांगीपारा ले जाना था।
जेब में पैसे नहीं थे। फिर भी एंबुलेंस वाले के पास गए और किराया पूछा। जवाब मिला- 8 हजार लगेंगे। असीम ने कहा- कम नहीं होगा। ड्राइवर ने इनकार कर दिया।
असीम ने बच्चे की डेड बॉडी बैग में रखी और बस पकड़कर 25 किलोमीटर दूर कालियागंज पहुंचे। गांव यहां से 65 किलोमीटर दूर था। असीम गांव कैसे पहुंचे, पढ़ें आपबीती...
मेरे दो जुड़वां बच्चे थे। गुरुवार को अचानक दोनों की तबीयत खराब हो गई। इसके चलते उन्हें तुरंत कालियागंज स्टेट जनरल अस्पताल में भर्ती कराया गया। डॉक्टरों ने कहा कि इनकी हालत गंभीर है, इसलिए इन्हें रायगंज मेडिकल कॉलेज अस्पताल रेफर कर रहे हैं। फिर बच्चों को वहां से रायगंज रेफर कर दिया गया। 
यहां भी उनकी हालत ठीक नहीं हुई। मेरी पत्नी एक बच्चे को लेकर घर लौट गई। हमारे दूसरे बच्चे की हालत ज्यादा खराब होने के कारण उसका इलाज चल रहा था। शनिवार रात मेरे बच्चे की तबीयत और ज्यादा बिगड़ने लगी और उसकी मौत हो गई। 
जब मैं बच्चे को घर ले जाने के लिए एंबुलेस वाले के पास गया तो उसने मुझसे 8 हजार रुपए मांगे। मेरे पास उतने पैसे नहीं थे। मैं पहले ही बच्चे के इलाज के लिए 16 हजार रुपए दे चुका था। मेरी स्थिति नहीं थी कि मैं उसे एंबुलेंस के लिए इतने पैसे दे संकू। मैंने उससे पैसे कम करने को भी कहा लेकिन वह नहीं माना। 
मैंने फैसला किया कि मैं बच्चे को बैग में रखकर ही ले जाऊंगा। मैंने बच्चे को बैग में रखा और अस्पताल से अपने घर जाने के लिए बस में बैठ गया। कालियागंज के विवेकानंद चौराहे पर पहुंचकर मैंने कुछ लोगों से मदद मांगी। उन्होंने मेरे लिए एंबुलेंस की व्यवस्था की। इसके बाद मैं बच्चे की बॉडी को लेकर विवेकानंदा चौराहे से 65 किमी दूर अपने गांव डांगीपारा पहुंचा। 
बच्चे को गांव लाने के बाद की तस्वीरें...
भाजपा बोली- राज्य के सभी जिलों का यही हाल
घटना को लेकर भाजपा के नेताओं ने पश्चिम बंगाल की मुख्यमंत्री ममता बनर्जी पर निशाना साधा। भाजपा विधायक और बंगाल में विपक्ष के नेता शुभेंदु अधिकारी ने कहा- तृणमूल कांग्रेस की सरकार में पश्चिम बंगाल की स्वास्थ्य व्यवस्था के यही हालात हैं। असीम देबशर्मा के केस से समझा जा सकता है कि राज्य सरकार की स्वास्थ्य साथी योजना ने क्या हासिल किया है।
वहीं, भाजपा प्रदेश अध्यक्ष सुकांता मजूमदार ने कहा कि एक आम नागरिक को अपने बच्चे का शव बैग में लाना पड़ता है। उन्हें एंबुलेंस नहीं मिलती। पश्चिम बंगाल में स्वास्थ्य सुविधा का यही हाल है। यह दुख की बात है, लेकिन बंगाल के सभी जिलों की यही सच्चाई है।
पश्चिम बंगाल की ये खबरें भी पढ़ सकते हैं...
बंगाल में लड़की का शव पुलिस ने सड़क पर घसीटा, पूरी टीम पर ग्रामीणों ने पत्थर फेंके
​​​​​​​पश्चिम बंगाल के उत्तर दिनाजपुर जिले में एक दलित नाबालिग के साथ कथित रेप और हत्या के बाद जमकर हिंसा हुई थी। ग्रामीणों ने युवती का शव लेने आए पुलिसकर्मियों पर पत्थरबाजी की थी। भीड़ को कंट्रोल करने के लिए रैपिड एक्शन फॉर्स (RAF) के जवानों को बुलाना पड़ा था। पुलिस ने आंसू गैस के गोले छोड़े और लाठीचार्ज भी किया था।​​​​​​​ पूरी खबर यहां पढ़ें...
कालियागंज में भीड़ ने पुलिस को पीटा; थाना जलाया, बचने के लिए पलंग के नीचे छिपे पुलिस कर्मियों को मारा​​​​​​​
पश्चिम बंगाल में उत्तर दिनाजपुर जिले के कालियागंज थाने की पुलिस को बेरहमी से पीटे जाने का वीडियो सामने आया था। हमलावरों में से कुछ लोग वीडियो रिकॉर्ड कर रहे थे। दरअसल, 21 अप्रैल को 17 साल की आदिवासी नाबालिग का नहर में शव मिला था। राजबंशी समुदाय का आरोप था कि रेप के बाद हत्या की गई, जबकि पुलिस का कहना था कि पोस्टमॉर्टम रिपोर्ट में रेप का जिक्र नहीं है। पूरी खबर यहां पढ़ें...